Jegerbataljonen GSV

Jegerbataljonen GSV, tidligere kjent som Garnisonen i Sør-Varanger (GSV) og Grensevakten, er en militær avdeling i den norske Hæren. Avdelingen, som holder til på Høybuktmoen leir og i Jarfjord teig og Pasvikdalen i Sør-Varanger kommune i Finnmark, er underlagt Finnmarksbrigaden. Den består av Utdanningskompaniet, Kampstøttekompaniet, Jegerkompaniet og de to grensevaktkompaniene: Jarfjord jegerkompani og Pasvik jegerkompani.

Avdelingens hovedoppgave er å patruljere og overvåke den norsk-russiske grensen.

Avdelingen gir ut leiravisen Grenseposten. Avisa utkom for første gang i 1947 og har siden kommet med flere nummer årlig, dog med enkelte unntaksår. Den kommer ut med ti nummer årlig i et opplag på 500 eksemplar. Grenseposten ble tildelt Albert-prisen for beste leiravis i 1962, 1978, 1979, 1981, 2007, 2008, 2009, og 2017.

Oppdrag
 Todelt hovedoppdrag 
Jegerbataljonen GSV har et todelt hovedoppdrag: et militært og et ikke-militært. Begge oppdragene er knyttet til en døgnkontinuerlig overvåking av den 197,7 kilometer lange riksgrensen mot Russland.

 Det militære oppdraget går ut på å verne om Norges suverenitet, ved å ivareta Norges interesser i grenseområdet gjennom tilstedeværelse, overvåkning og rapportering, og derigjennom utgjøre en del av det militære forsvaret av Finnmark og Norge.

 Det sivile oppdraget går ut på å overvåke at grenseavtalen som ble inngått i 1949 mellom Norge og Sovjetunionen, etterleves. Oppdraget inkluderer samtidig overvåking av Schengenområdets yttergrense i nord, for å forhindre brudd på grenseloven og grenseforskriften. Grensejegerne opptrer delvis på vegne av politimesteren i Finnmark politidistrikt. De kan således ivareta enkelte oppgaver som det vanligvis er politiet som har, og i så måte har garnisonen begrenset politimyndighet.

Sekundæroppdrag
miniatyr|Våpenskjoldet for Grensekommissariatet for den norsk-russiske grense|113x113pk
I tillegg til sitt todelte hovedoppdrag skal garnisonen også støtte den norske grensekommissærens arbeid med å følge opp de bilaterale avtalene mellom Norge og Russland.

 Tjenesten ved Jegerbataljonen GSV 
Tjenesten ved avdelingen er delt i to faser på et halvt år hver: Opplæringsfasen og tjenestefasen. Samtlige vernepliktige, unntatt Jegerkompaniet, utdannes i Utdanningskompaniet. Etter opplæringsfasen overføres en del av soldatene til Kampstøttekompaniet, der de gjennomfører resten av tjenestetiden. De resterende soldatene som har blitt utdannet til grensejegere, sendes ut til grensen for å gjennomføre et halvt års tjeneste ved en av de to grensestasjonene. Her skal de overvåke og kontrollere den 197,7 km lange grensen mot Russland.

 Oppdragsløsning 
Over tre fjerdedeler av den norsk-russiske grensen går langs elver og vassdrag, hovedsakelig langs Pasvikelva og Grense Jakobselv. Fra Pasvik i sør til Grense Jakobselv i nord patruljerer grensejegerne dermed ofte ved bruk av båt, men også til fots, på ski eller på kjøretøy som ATV og snøscooter.

I tillegg til de to hovedstasjonene benytter grensejegerne seg av fast bemannede observasjonstårn langs hele grensen. Fra disse utkikkspunktene kan soldatene enkelt holde oversikt over grenseområdet.

 18 måneders førstegangstjeneste 
Jegerbataljonen GSV tilbyr de vernepliktige å gjennomføre en 18 måneders førstegangstjeneste; hensikten med den utvidede tjenesteperioden er å løfte kompetansenivået i avdelingen. Dette er det behov for fordi avdelingens operative natur krever stor ressursbruk på den hektiske, oppdragsspesifikke udanningen. Tilbudet om 18-måneders tjeneste er frivillig.

 Organisasjon 
Avdelingen er organisert som en bataljon og består av en stab med fem underlagte kompanier. Jegerbataljonen GSV utdanner rundt 600 vernepliktige mannskaper hvert år.

 Utdanningskompaniet utdanner grensejegere for øvrige kompanier, innenfor en rekke disipliner, og i fire tropper.

 Kampstøttekompaniet er å anse som et stabskompani som forestår drift av leiren, med Stabstroppen, Sanitetstroppen, Ingeniørtroppen, Kommandoplasstroppen og Trentroppen. De ulike troppene i Kampstøttekompaniet utdannes til alt fra å kunne kjøre og vedlikeholde ulike kjøretøy i Trentroppen, til å beherske stridsteknikk og infanteristrid, eller drifte samband og kommandoplass i Kommandoplasstroppen.

 Jegerkompaniet består av to jegertropper med jegerlag på rundt ti soldater. Kompaniet ble opprettet i 2018 og erklært operativt i 2020. Det er et forholdsvis stort kompani med mellom 150–180 soldater.
 Jarfjord jegerkompani er det ene av Jegerbataljonen GSVs to grensekompanier, med ansvar for én av to hovedstasjoner. Jarfjord jegerkompani har ansvaret i den nordlige delen av området – fra Elvenes til Grense Jakobselv.
 Pasvik jegerkompani er det andre av Jegerbataljonen GSVs to grensekompanier, med ansvar for én av to hovedstasjoner. Pasvik jegerkompani har ansvaret i den sørlige delen av området – fra Bjørnevatnet til Treriksrøysa.
 Bærbar luftvern-tropp ble etablert høsten 2024.

 Historie 
Garnisonen i Sør-Varanger ble opprettet med virkning fra 1. juli 1921. Dette skjedde tre år etter at norske soldater først startet med militær overvåking av grensen, som nøytralitetsvakt i 1918. De første tiårene var navnet «Garnisonskompaniet i Kirkenes».

Fra 1. juli 1959 overtok GSV oppsynet langs den norsk-sovjetiske grense, en oppgave som til da hadde vært tillagt en sivil politistyrke (grenseoppsynet).

1. januar 2019 inngikk avdelingen i den regionale kommandoen Finnmark landforsvar, som fra 20. august 2025 ble erstattet av Finnmarksbrigaden.

 Referanser 

 Eksterne lenker 

 100 år med grensevakt mot Russland
 GSVs offisielle hjemmeside 

Kategori:Avdelinger og forband i Hæren (Norge)
Kategori:Sør-Varanger
Kategori:Forsvaret i Finnmark
Kategori:Grenseoppsyn